Američka pomoć žrtvama potresa u Iranu (2/1/04) - 2003-12-31
Dan nakon potresa, SAD su isporučile prvih devet od 68 tona medicinskih zaliha, hrane i pročišćene vode
U Iran se slijeva američka pomoć kao dio međunarodnih nastojanja nakon razornog potresa koji je prošli tjedan pogodio jug te zemlje. Američka vlada šalje humanitarnu pomoć i zalihe nužne robe, dok nevladine organizacije i privatni građani također daju svoj doprinos. Od snažnog potresa koji je pogodio mjesto Bam strahuje se da je poginulo možda i oko 50 tisuća ljudi. Margaret Larson radi za organizaciju Korpus milosrđa, čije je sjedište u Sjedinjenim Državama. Ona kaže da je u ovom trenutku prvi cilj - pomoći preživjelima: "Uspjeli smo poslati ekipu od pet ljudi na teren u Bam odmah nakon potresa. Oni su sa sobom ponijeli veće zalihe flaširane vode i grijače na ulje, koji služe i za grijanje i za kuhanje. Ponijeli su i znatnu količinu velikih deka. Sad radimo na dopremi šatora i lijekova. Radi se o katastrofi ogromnih razmjera. Jako je velik broj ljudi u ovom trenutku, možda i do sto tisuća, bez krova nad glavom." Pripadnici Korpusa milosrđa već su bili u blizini, u Iraku gdje su pomagali izbjeglicama iz Afganistana. Ova organizacija ujedno je i prva skupina sa sjedištem u Sjedinjenim Državama koja je registrirana kod iranskih vlasti. U nedjelju je američki teretni zarkoplov isporučio prvih devet od 68 tona najavljenih medicinskih zaliha, hrane i pročišćene vode. Američki zrakoplovci rade rame uz rame s iranskim vojnicima na istovaru i distribuciji zaliha. U Iran je stigla i Ekipa za pretraživanje i spašavanje u urbanim područjima iz američke savezne države Virginije. To je prethodnica Ekipe za odgovor na katastrofe koju upućuje Agencija za međunarodni razvoj u kojoj će se nalaziti 66 medicinskih stručnjaka. Američki dužnosnici surađuju s međunarodnim agencijama kako bi se utvrdilo koja je vrsta pomoći najpreča žrtvama potresa. Gospođa Larson iz Korpusa milosrđa kaže da su preživjeli uglavnom napustili svoje domove u pidžamama, s obzirom da je do potresa došlo tijekom noći: "Vrlo je hladno, pokušavamo dopremiti još pokrivača i šatora. Zatim kritični su hrana i pitka voda. Sekundarni bi problem mogle postati zdravstvene potrebe. U ovakvim situacijama uobičajeno je da dolazi do prekida opskrbe vodom i do izbijanja epidemija raznih bolesti. Dakle, u sljedećih 48 do 72 sata bavit ćemo se tim pitanjima i pokušati osmisliti odgovor na medicinske potrebe." U međuvremenu glasnogovornica američkog Crvenog križa Jacki Flowers kaže da njen ogranak radi kroz Međunarodni Crveni križ i Međunarodni crveni polumjesec kako bi podržao humanitarne aktivnosti u Iranu: "Temeljno načelo Međunarodnog Crvenog križa i polumjeseca je zadržati neutralnost, nepristranost i neovisnost." Mnogi su Amerikanci iranskog podrijetla zabrinuti za članove obitelji i prijatelje u Iranu. Doki Fassihian izvršna direktorica neprofitne organizacije Nacionalno vijeće Amerikanaca iranskog podrijetla kaže da prilozi moraju proći kroz humanitarne organizacije, jer ne postoji izravni način slanja novca. "Pokušavamo pomoći iranskoj zajednici ovdje da prikupi novac i pošalje ga u Iran. Zbog sankcija, Amerikanci iranskog podrijetla, kao ni Amerikanci općenito, ne mogu slati izravne donacije Iranu, ili bilo kojoj pravnoj osobi u Iranu." Doki Fassihian kaže da je dobro kad humanitarna pitanja prevladavaju nad neprijateljskim političkim odnosima Sjedinjenih Država i Irana. Međutim, skeptično napominje da tek treba vidjeti kako će se stvari razvijati u budućnosti.